Okresná prokuratúra Bratislava V 
Prokofievova 4, 851 01 Bratislava 5

Sp. zn. : 3 Pv 700/09/1105	Bratislava V, 14.9.2012
EEČ : 2-12-485-2012

U Z N E S E N I E

Trestná vec:	obvinený XXXXX 
Prečin:	Nezaplatenie dane podľa § 278 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Bratislava V
Podľa § 215 odsek 1 písmeno h Trestného poriadku s poukazom na § 86 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
Ako konateľ spol. XXXXX XXXXX v priebehu rokov 2007 - 2008 na Daňovom úrade XXXXX IV so sídlom na Ševčenkovej 32 v Bratislave 
-	podal za zdaňovacie obdobie III. Štvrťrok 2007 daňové priznanie k dani z pridanej hodnoty, s vypočítanou daňou vo výške 4 066 EUR, ktorú daň v stanovenom termíne neuhradil, 
-	podal za zdaňovacie obdobie IV. štvrťrok 2007 daňové priznanie k dani z pridanej hodnoty, s vypočítanou daňou vo výške 247,99 EUR, ktorú daň v stanovenom termíne neuhradil,
-	podal za zdaňovacie obdobie I. štvrťrok 2008 daňové priznanie k dani z pridanej hodnoty, s vypočítanou daňou vo výške 1,26 EUR, ktorú daň v stanovenom termíne neuhradil, 
-	podal za zdaňovacie obdobie III. štvrťrok 2008 daňové priznanie k dani z pridanej hodnoty, s vypočítanou daňou vo výške 955,42 EUR, ktorú daň v stanovenom termíne neuhradil,
čím svojim konaním spôsobil úhrnnú ujmu štátnemu rozpočtu SR na nezaplatenej dani vo výške 5 843,92 EUR. 

lebo zanikla trestnosť činu
Odôvodnenie:
Poverený príslušník OR PZ XXXXX IV, OO PZ Karlova Ves, dňa 31.01.2012 uznesením podľa § 206 ods. 1 Tr. por., spis. zn. XXXXX vzniesol obvinenie XXXXX, nar. XXXXX obvinenie pre prečin nezaplatenia dane podľa § 278 ods. 1 Tr. zákona, na tom skutkovom základe, ako je uvedený vo výroku tohto uznesenia. 

Konajúci poverený príslušník PZ dňa 05.09.2012 predložil na tunajšiu prokuratúru spisový materiál spolu s návrhom na zastavenie trestného stíhania podľa § 215 ods. 1 písm. h) Trestného poriadku. 

	Preskúmaním na vec sa vzťahujúceho spisového materiálu som dospel k záveru, že postup podľa § 215 ods. 1 písm. h) Trestného poriadku  (s poukazom na § 86 písm. e) Trestného zákona) je opodstatnený a dôvodný.
   
	Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu.

Ustanovenia § 85 a § 86 Tr. zákona znejú: 

Účinná ľútosť

§ 85 
	Trestnosť trestných činov šírenia nebezpečnej ľudskej nákazlivej choroby podľa § 163, ohrozovania zdravia závadnými potravinami a inými predmetmi podľa § 168, brania rukojemníka podľa § 185, legalizácie príjmu z trestnej činnosti podľa § 233, § 234, porušovania povinnosti pri správe cudzieho majetku podľa § 238, porušovania predpisov o obehu tovaru v styku s cudzinou podľa § 254, porušovania predpisov o nakladaní s kontrolovaným tovarom a technológiami podľa § 255, § 256, § 257, ohrozenia devízového hospodárstva podľa § 258, skresľovania údajov hospodárskej a obchodnej evidencie podľa § 260, poškodzovania finančných záujmov Európskych spoločenstiev podľa § 263, ohrozenia obchodného, bankového, poštového, telekomunikačného a daňového tajomstva podľa § 264, skrátenia dane a poistného podľa § 276, všeobecného ohrozenia podľa § 284, poškodzovania a ohrozovania prevádzky všeobecne prospešného zariadenia podľa § 286, ohrozenia a poškodenia životného prostredia podľa § 300, § 301, vlastizrady podľa § 311, úkladov proti Slovenskej republike podľa § 312, teroru podľa § 313, § 314, záškodníctva podľa § 315, § 316, sabotáže podľa § 317, vyzvedačstva podľa § 318, ohrozenia utajovanej skutočnosti podľa § 319, § 320, ohrozenia dôvernej skutočnosti a vyhradenej skutočnosti podľa § 353, vzbury väzňov podľa § 358, šírenia poplašnej správy podľa § 361, § 362, genocídia podľa § 418, terorizmu a niektorých foriem účasti na terorizme podľa § 419, neľudskosti podľa § 425 a používania zakázaného bojového prostriedku a nedovoleného vedenia boja podľa § 426 zaniká, ak páchateľ dobrovoľne
 
a) škodlivý následok trestného činu zamedzil alebo napravil, alebo
 
b) urobil o trestnom čine oznámenie v čase, keď sa škodlivému následku trestného činu mohlo ešte zabrániť; oznámenie treba urobiť orgánu činnému v trestnom konaní alebo Policajnému zboru, vojak môže toto oznámenie urobiť aj svojmu nadriadenému alebo služobnému orgánu a osoba vo výkone trestu odňatia slobody alebo vo výkone väzby aj príslušníkovi Zboru väzenskej a justičnej stráže.
 
§ 86 
	Trestnosť trestného činu zaniká aj vtedy, ak ide o trestný čin
a) zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu,
 
b) zanedbania povinnej výživy podľa § 207, ak úrad práce, sociálnych vecí a rodiny poskytol oprávnenému náhradné výživné podľa osobitého predpisu v plnej výške podľa rozhodnutia súdu o výživnom, ak trestný čin nemal trvalo nepriaznivé následky a páchateľ úradu práce, sociálnych vecí a rodiny uhradil náhradu za poskytnuté náhradné výživné, skôr než sa súd odobral na záverečnú poradu,
 
c) nevyplatenia mzdy a odstupného podľa § 214, ak trestný čin nemal trvalo nepriaznivé následky a páchateľ svoju povinnosť dodatočne splnil najneskôr do 60 dní od dokonania trestného činu,
 
d) zneužitia účasti na hospodárskej súťaži podľa § 250, ak páchateľ svojím konaním umožnil podnikateľovi alebo inej právnickej osobe splniť podmienky pre neuloženie alebo zníženie pokuty podľa zákona upravujúceho ochranu hospodárskej súťaže,
 
e) neodvedenia dane a poistného podľa § 277 alebo nezaplatenia dane a poistného podľa § 278, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami,
 
f) založenia, zosnovania a podporovania zločineckej skupiny podľa § 296 alebo založenia, zosnovania a podporovania teroristickej skupiny podľa § 297, ak páchateľ urobil dobrovoľne oznámenie orgánu činnému v trestnom konaní alebo Policajnému zboru o zločineckej skupine alebo teroristickej skupine a jej činnosti v čase, keď nebezpečenstvo, ktoré hrozilo z jej ďalšej činnosti, sa mohlo ešte odstrániť; vojak môže toto oznámenie urobiť aj svojmu nadriadenému alebo služobnému orgánu a osoba vo výkone trestu odňatia slobody alebo vo výkone väzby aj príslušníkovi Zboru väzenskej a justičnej stráže,
 
g) podplácania podľa § 332, § 333 alebo § 335 a nepriamej korupcie podľa § 336 ods. 2, ak páchateľ úplatok poskytol alebo sľúbil len preto, že bol o to požiadaný, a urobil o tom dobrovoľne bez odkladu oznámenie orgánu činnému v trestnom konaní alebo Policajnému zboru; vojak môže toto oznámenie urobiť aj svojmu nadriadenému alebo služobnému orgánu a osoba vo výkone trestu odňatia slobody alebo vo výkone väzby aj príslušníkovi Zboru väzenskej a justičnej stráže. 

Podľa § 278 Tr. zák. (Nezaplatenie dane a poistného) : 

	(1) Kto vo väčšom rozsahu nezaplatí splatnú daň, poistné na sociálne poistenie, verejné zdravotné poistenie alebo príspevok na starobné dôchodkové sporenie, potrestá sa odňatím slobody až na tri roky.
 
	(2) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1 v značnom rozsahu.
 
	(3) Odňatím slobody na tri roky až osem rokov sa páchateľ potrestá, ak spácha čin uvedený v odseku 1 vo veľkom rozsahu.

V priebehu vyšetrovania bol ku skutku vypočutý obvinený XXXXX, ktorý uviedol, že zo spáchania trestného činu sa necíti byť vinný preto, lebo v sledovanom období potreboval peniaze na udržanie chodu firmy, nepovažuje svoje konanie za úmyselné, smerujúce k porušeniu trestnoprávnych predpisov. Napriek uvedenému je však ochotný celý dlh na dani uhradiť. 

Z výpovede splnomocnenca Daňového úradu XXXXX IV vyplynulo, že skutok sa stal a spáchal ho obvinený v zmysle skutkovej vety uznesenia. Splnomocnenkyňa Daňového úradu XXXXX IV XXXXX potvrdila, že k úhrade dlžnej sumy, resp. k zaplateniu dane v celom rozsahu vo výške 5 843,92 EUR došlo dňa 29.06.2012. 

Obvinený bol v priebehu prípravného konania zo skutku usvedčovaný aj znaleckým posudkom z ekonómie XXXXX, vyžiadaným dňa 20.09.2010, ako aj celým radom listinných dôkazov. 

	Zo spisu, resp. zadovážených dôkazov jednoznačne vyplýva, že trestnosť skutku, resp. trestného činu nezaplatenia dane podľa § 278 ods. 1 Tr. zákona zanikla v zmysle § 86 písm. e) Trestného zákona, keďže splatná daň bola dodatočne zaplatená najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami. 

	Na základe takto zisteného skutkového stavu, ako aj s poukazom na splnenie zákonných podmienok ustanovenia § 86 písm. e) Trestného zákona, bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Tomáš Honz
prokurátor